CELEX: 22017D1924
Language: lt
Date: 1506902400000
Title: 2017 m. spalio 2 d. RPA ir ES muitinių bendradarbiavimo komiteto sprendimas Nr. 2/2017 dėl nuostatos, kuria leidžiama nukrypti nuo Rytų ir Pietų Afrikos valstybių ir Europos bendrijos bei jos valstybių narių laikinojo susitarimo, nustatančio ekonominės partnerystės susitarimo pagrindą, 1 protokole išdėstytų kilmės taisyklių, atsižvelgiant į ypatingą Mauricijaus padėtį, susijusią su sūdytais snekais [2017/1924]

20.10.2017   
            
            
               LT
            
            
               Europos Sąjungos oficialusis leidinys
            
            
               L 271/47
            
         RPA IR ES MUITINIŲ BENDRADARBIAVIMO KOMITETO SPRENDIMAS Nr. 2/2017
   2017 m. spalio 2 d.
   dėl nuostatos, kuria leidžiama nukrypti nuo Rytų ir Pietų Afrikos valstybių ir Europos bendrijos bei jos valstybių narių laikinojo susitarimo, nustatančio ekonominės partnerystės susitarimo pagrindą, 1 protokole išdėstytų kilmės taisyklių, atsižvelgiant į ypatingą Mauricijaus padėtį, susijusią su sūdytais snekais [2017/1924]
   MUITINIŲ BENDRADARBIAVIMO KOMITETAS,
   atsižvelgdamas į Rytų ir Pietų Afrikos valstybių ir Europos bendrijos bei jos valstybių narių laikinąjį susitarimą, nustatantį ekonominės partnerystės susitarimo pagrindą, ypač į jo 1 protokolo 41 straipsnio 4 dalį,
   kadangi:
   
               (1)
            
            
               nuo 2012 m. gegužės 14 d. Rytų ir Pietų Afrikos valstybių ir Europos bendrijos bei jos valstybių narių laikinasis susitarimas, nustatantis ekonominės partnerystės susitarimo pagrindą (1) (toliau – Laikinasis ekonominės partnerystės susitarimas), laikinai taikomas Sąjungos ir Madagaskaro Respublikos, Mauricijaus Respublikos, Seišelių Respublikos bei Zimbabvės Respublikos tarpusavio santykiams;
            
         
               (2)
            
            
               Laikinojo ekonominės partnerystės susitarimo 1 protokole „Dėl sąvokos“ produktų kilmė „apibrėžties ir administracinio bendradarbiavimo būdų“ pateikiamos kilmės taisyklės, taikomos Rytų ir Pietų Afrikos (RPA) valstybių kilmės produktų importui į Sąjungą;
            
         
               (3)
            
            
               pagal Laikinojo ekonominės partnerystės susitarimo 1 protokolo 42 straipsnio 1 dalį nukrypti nuo tų kilmės taisyklių leidžiančias nuostatas leidžiama taikyti, jeigu jos pagrįstos RPA valstybėse veikiančių pramonės šakų vystymosi poreikiais;
            
         
               (4)
            
            
               Mauricijus paprašė, kad būtų leista taikyti nukrypti nuo kilmės taisyklių leidžiančią nuostatą 120 tonų sūdytų snekų, kurių KN kodas yra 0305 69 80 ir kurie į Sąjungą importuojami nuo 2017 m. balandžio mėn. iki 2018 m. balandžio mėn. pagal Laikinojo ekonominės partnerystės susitarimo 1 protokolo 42 straipsnį. Mauricijus savo prašyme nurodė, kad ES arba Mauricijaus kilmės snekų nėra, o kitų RPA valstybių kilmės snekai neatitinka kokybės ir reguliaraus tiekimo reikalavimų. Todėl perdirbimo pramonės reikmėms Mauricijus turi importuoti kilmės statuso neturinčius snekus;
            
         
               (5)
            
            
               taikant nukrypti leidžiančią nuostatą būtų prisidėta prie mažųjų ir vidutinių įmonių vystymo ir būtų sudarytos sąlygos diversifikuoti Mauricijaus jūros gėrybių sektorių, kurio didžiausią dalį sudaro tunų produktai. Mauricijus yra nurodęs, kad numatomo eksporto, kuriam būtų taikoma nukrypti leidžianti nuostata, vertė yra 468 000 EUR. 2015 metais SS 03 skyriuje klasifikuojamų žuvininkystės produktų importo iš Mauricijaus į Sąjungą vertė sudarė 21 571 300 EUR. Dėl to, kad kiekis yra nedidelis (sudaro tik 2,15 % vertės), o prašomos nukrypti leidžiančios nuostatos taikymo laikotarpis yra ribotas, rimtų problemų Sąjungos arba vienos ar kelių valstybių narių ekonomikos sektoriuje kilti neturėtų;
            
         
               (6)
            
            
               todėl tikslinga Mauricijui leisti vienų metų laikotarpį 120 tonų sūdytų snekų taikyti nukrypti leidžiančią nuostatą, kuri padėtų išlaikyti veikiančios pramonės šakos galimybes toliau eksportuoti į Sąjungą;
            
         
               (7)
            
            
               Komisijos įgyvendinimo reglamente (ES) 2015/2447 (2) nustatytos tarifinių kvotų administravimo taisyklės. Tos taisyklės turėtų būti taikomos administruojant kiekį, kuriam šiuo sprendimu leidžiama taikyti nukrypti leidžiančią nuostatą;
            
         
               (8)
            
            
               kad būtų galima veiksmingai stebėti, kaip taikoma nukrypti leidžianti nuostata, Mauricijaus valdžios institucijos turėtų Komisijai reguliariai perduoti išduotų EUR.1 judėjimo sertifikatų duomenis,
            
         NUSPRENDĖ:
   1 straipsnis
   Nukrypstant nuo Laikinojo ekonominės partnerystės susitarimo 1 protokolo ir remiantis to protokolo 42 straipsnio 1 dalimi, SS 0305 69 pozicijai (KN kodas 0305 69 80) priskiriami sūdyti snekai, pagaminti iš kilmės statuso neturinčių SS 0303 89 pozicijai priskiriamų snekų, šio sprendimo 2–5 straipsniuose nustatytomis sąlygomis laikomi turinčiais Mauricijaus kilmės statusą.
   2 straipsnis
   1 straipsnyje numatyta nukrypti leidžianti nuostata šio sprendimo priede nurodytam produktui ir jo kiekiui iš Mauricijaus, deklaruotam išleidimui į laisvą apyvartą Sąjungoje įforminti, taikoma vienų metų laikotarpį nuo šio sprendimo priėmimo dienos.
   3 straipsnis
   Priede nustatytas kiekis administruojamas pagal Įgyvendinimo reglamento (ES) 2015/2447 49–54 straipsnius.
   4 straipsnis
   Mauricijaus muitinė atlieka kiekybines 1 straipsnyje nurodytų produktų eksporto patikras.
   Iki mėnesio, einančio po kiekvieno ketvirčio, pabaigos Mauricijaus muitinė per Muitinių bendradarbiavimo komiteto sekretoriatą nusiunčia Komisijai produktų, dėl kurių pagal šį sprendimą išduoti EUR.1 judėjimo sertifikatai, kiekių deklaraciją ir nurodo šių sertifikatų serijos numerius.
   5 straipsnis
   Pagal šį sprendimą išduotų EUR.1 judėjimo sertifikatų 7 langelyje daromas vienas iš šių įrašų:
   
      „Derogation – Decision No 2/2017 of the ESA-EU Customs Cooperation Committee of 2 October 2017“;
   
   
      „Dérogation – Décision no 2/2017 du comité de coopération couanière AfOA-UE du 2 octobre 2017“.
   
   6 straipsnis
   1.   Mauricijus ir Sąjunga imasi priemonių šiam sprendimui įgyvendinti.
   2.   Jei, remdamasi objektyvia informacija, Sąjunga nustato pažeidimų, sukčiavimo ar kartotinio 4 straipsnyje nustatytų įpareigojimų nevykdymo atvejų, ji gali Laikinojo ekonominės partnerystės susitarimo 22 straipsnio 5 ir 6 dalyse nustatyta tvarka laikinai sustabdyti 1 straipsnyje nurodytos nukrypti leidžiančios nuostatos taikymą.
   7 straipsnis
   Šis sprendimas įsigalioja 2017 m. spalio 2 d.
   
      Sudaryta Antananaryve 2017 m. spalio 2 d.
      
         M. R. NABEE
         
            RPA valstybių atstovas
         
         
            RPA valstybių vardu
         
      
      
         J. G. SANCHEZ
         
            Europos Komisija
         
         
            Europos Sąjungos vardu
         
      
   
   
      (1)  OL L 111, 2012 4 24, p. 2.
   
   
      (2)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).
   
      PRIEDAS
      
                  Kvotos Nr.
               
               
                  KN kodas
               
               
                  TARIC kodas
               
               
                  Prekių aprašymas
               
               
                  Laikotarpis
               
               
                  Grynasis svoris
                  (tonomis)
               
            
                  09.1611
               
               
                  ex 0305 69 80 
               
               
                  25
               
               
                  Snekai, sūdyti
               
               
                  2017 10 2–2018 10 1
               
               
                  120